Det har været en god uge for os, som gerne vil have debatten om masseovervågning på dagsordenen.

Oven på nyheden om Rigspolitiets samarbejde med det skandaleramte italienske overvågningsfirma Hacking Team og nye WikiLeaks-afsløringer af NSA-overvågning af franske og tyske politikere har både Ekstra Bladet og Politiken prioriteret området så højt, at det blev til flere forsidehistorier.

Af mærkværdige grunde er Politikens egen lederskribent Hans Davidsen-Nielsen (HDN) faret til tasterne og skrevet en signatur med budskabet om, at frygten for overvågningen skyldes, at vi lever i en narcissistisk tidsalder. Indlægget har to hovedpointer: at modviljen mod masseovervågning må skyldes narcissisme, og at der ikke er noget at være bekymret over, fordi der indsamles så gigantiske datamængder om os alle sammen, at det ikke rigtig kan bruges til noget.